Informácia o vyhodnotení plnenia 
Národnej stratégie zamestnanosti Slovenskej republiky do roku 2020 

Úvod

[bookmark: _GoBack]Vláda Slovenskej republiky (ďalej len „vláda SR“) uznesením č. 665 zo 17. decembra 2014  schválila Národnú stratégiu zamestnanosti Slovenskej republiky do roku 2020 (ďalej len „národná stratégia zamestnanosti“), ktorá obsahuje spoločné strategické ciele zamestnanosti a stratégiu zmien určenú na ich dosiahnutie. Národná stratégia zamestnanosti je koncipovaná ako nadrezortný, prierezový a vnútorne štruktúrovaný strategický dokument pre oblasť zamestnanosti. Poskytuje stratégiu zmien úzko prepojenú na podporu tvorby a udržanie  pracovných miest v jednotlivých sektoroch hospodárstva. Národná stratégia zamestnanosti je zverejnená na web sídle Ministerstva práce, sociálnych vecí a rodiny SR na adrese:
https://www.employment.gov.sk/sk/praca-zamestnanost/podpora-zamestnanosti/narodna-strategia-zamestnanosti/.

Informácia o vyhodnotení plnenia národnej stratégie zamestnanosti (ďalej len „informácia“)    je vypracovaná v súlade s bodom B.2. uznesenia vlády SR č. 665 zo 17. decembra 2014, podľa ktorého minister práce, sociálnych vecí a rodiny SR predkladá jej vyhodnotenie každoročne do 30. júna. V súlade s týmto uznesením vlády SR bola informácia prvýkrát predložená v júni 2015 a vláda SR ju vzala na vedomie na svojom rokovaní dňa 8. júla 2015.

Tak, ako v roku 2015, aj v tomto roku je informácia vypracovaná v období pozitívneho vývoja situácie  na trhu práce. K tomu uvádzame nasledujúce.

Slovenský trh práce v priebehu roku 2015 zaznamenal pozitívny vývoj, keď zamestnanosť podľa výberového zisťovania pracovných síl vzrástla medziročne o 2,6 %, v absolútnom vyjadrení o 61,0 tis. osôb na 2 424,0 tis. osôb. Miera zamestnanosti vo vekovej skupine 20-64 rokov sa oproti  roku 2014 zvýšila o 1,8 percentuálneho bodu na 67,7 %. 

Počas celého roku 2015 pokračoval pokles nezamestnanosti, pričom v 4. štvrťroku 2015 bol počet nezamestnaných najnižší od 3. štvrťroka 2009 a priblížil sa k hranici 300 tis. osôb (údaje z výberového zisťovania pracovných síl). V priemere za rok 2015 sa počet nezamestnaných v SR medziročne znížil o 44,4 tis. osôb, resp. o 12,4 % na 314,3 tis. osôb. Priemerná miera nezamestnanosti dosiahla úroveň 11,5 % a oproti predchádzajúcemu roku bola nižšia o 1,7 percentuálneho bodu. Počet nezamestnaných i miera nezamestnanosti klesli vo všetkých krajoch.

Vo vývoji dlhodobo nezamestnaných došlo v roku 2015 k obratu, keď počet dlhodobo nezamestnaných zaznamenal rýchlejší pokles (o 18,3 %) ako pokles celkového počtu nezamestnaných (12,4 %). Priemerný počet dlhodobo nezamestnaných sa znížil pod hranicu 200 tis. osôb, keď dosiahol 195,8  tis. Podiel dlhodobo nezamestnaných na celkovej nezamestnanosti však naďalej presahoval 60 %. 

S prihliadnutím na pozitívny vývoj na slovenskom trhu práce a vzhľadom na vzájomne prepojený systém strategickej podpory zamestnanosti, ktorý určuje národná stratégia zamestnanosti podľa jej tematických oblastí, je informácia vypracovaná v nasledujúcej  štruktúre:

-	Podpora tvorby pracovných miest
-	Inovácie ako nástroj podpory zamestnanosti
-	Rozvoj sociálnej ekonomiky ako inovatívneho nástroja podpory regionálnej a miestnej zamestnanosti 
-	Flexibilita pracovných vzťahov, pracovné podmienky, ochrana práce a kultúra práce
-	Účinné riešenie dlhodobej nezamestnanosti
-	Kapacity, sieťovanie a rozvoj verejných služieb zamestnanosti 
-	Podpora ponukovej stránky trhu práce prostredníctvom kvalifikácií pre lepšiu zamestnanosť
-	Nadrezortná koordinácia politík s pozitívnym vplyvom na zamestnanosť.
	
Vyhodnotenie plnenia úloh vyplývajúcich z národnej stratégie zamestnanosti 

1. Podpora tvorby pracovných miest

Kľúčová podpora tvorby pracovných miest bola vykonávaná najmä prostredníctvom aktívnych opatrení na trhu práce (AOTP) ustanovených zákonom č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „zákon o službách zamestnanosti“). Najviac využívaným AOTP zameraným na podporu pracovných miest v roku 2015 bol Príspevok na podporu zamestnávania znevýhodneného uchádzača o zamestnanie (§ 50), v rámci ktorého bolo podporených 3 396 uchádzačov o zamestnanie (UoZ). Druhým najviac využívaným nástrojom bol Príspevok na podporu vytvorenia pracovného miesta v prvom pravidelne platenom zamestnaní (§ 51a); prostredníctvom tohto AOTP bolo v roku 2015 podporených 3 315 mladých UoZ. Tretím najviac využívaným AOTP bol Príspevok na podporu rozvoja miestnej a regionálnej zamestnanosti (§ 50j), prostredníctvom ktorého bolo podporených 3 103 UoZ. Intenzívna podpora pracovných miest bola vykonávaná aj prostredníctvom inovatívnych AOTP zabezpečovaných v rámci projektov a programov podľa § 54 zákona o službách zamestnanosti, ktorými bola poskytnutá podpora celkom pre 33 637 UoZ vrátane rekvalifikácie (projekt REPAS 16 944 UoZ). Z nich projektovým riešením s najvyšším počtom podporených pracovných miest je národný projekt Šanca na zamestnanie  realizovaný od 25. septembra 2015, ktorý podporil umiestnenie až 3 196 UoZ. 

Zavedenie odvodovej odpočítateľnej položky (OOP) predpokladá (k 31. 3. 2016), že v roku 2015 si ju  na mesačnej báze uplatňovalo približne 25 % zamestnancov s nárokom na OOP a zvyšnej časti zamestnancov bude uplatnená v ročnom zúčtovaní. Nárok na OOP zaniká  pri príjme vo výške 570 eur mesačne, 6 840 eur ročne. Opatrenie by malo mať pozitívny vplyv na približne 600 000 zamestnancov. Opatrenie bude realizované aj naďalej, čím pomáha vytvárať podmienky pre dlhodobo nezamestnaných na ich opätovné zapojenie sa  na trh práce. Dňa 1. januára 2015 nadobudol účinnosť zákon č. 364/2014 Z. z., ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona  č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa dopĺňa zákon č. 595/2003 Z. z. o dani z príjmov v znení neskorších predpisov. Týmto zákonom sa zaviedla OOP (vo výške 380 eur mesačne) na zdravotné odvody u nízkopríjmových skupín obyvateľstva (príjem do 570 eur mesačne).  V praxi to znamená, že zamestnanci, ktorých hrubý príjem je nižší ako 570 eur mesačne, majú od 1. januára 2015 vyššiu čistú mzdu. Zavedením OOP na zdravotné poistenie bola splnená úloha národnej stratégie zamestnanosti, čo v roku 2015 zvýšilo finančnú motiváciu na strane ponuky práce pri zachovaní nákladov práce zamestnávateľov. 

Operačný program Konkurencieschopnosť a hospodársky rast (OP KaHR) v rámci jednotlivých výziev zabezpečoval či už priamou, resp. aj nepriamou podporou vytváranie pracovných miest pre dlhodobo nezamestnaných mladých ľudí  (ďalej len „pracovné miesta pre mladých“), čím prispieval k napĺňaniu iniciatívy Európskej komisie na zlepšenie zamestnanosti  mladých ľudí. Pracovné miesta pre mladých boli vytvárané najmä v rámci podpory formou pomoci de minimis a podpory formou štátnej pomoci. Na základe zrealizovaných projektov je možné k 31. decembru 2015 vykázať nasledovné hodnoty: V rámci celého OP KaHR bolo dosiaľ z plánovaných 2 047 pracovných miest pre mladých skutočne vytvorených 1 415 miest, čo predstavuje úspešnosť plnenia 69 %. Z celkového počtu 6 730 novovytvorených pracovných miest je približne každé piate pracovné miesto obsadené mladým dlhodobo nezamestnaným človekom. V prípade výziev, ktoré sa realizovali výhradne formou poskytovania štátnej pomoci, bolo v rámci podporených projektov vytvorených 584 zo 795 plánovaných pracovných miest pre mladých, čo predstavuje úspešnosť plnenia 73 %. Z celkového počtu 970 novovytvorených pracovných miest bola viac ako polovica všetkých pracovných miest vytvorená pre dlhodobo nezamestnaných mladých ľudí. V tejto súvislosti je potrebné uviesť, že tvorba pracovných miest pre mladých je v OP KaHR nastavená aj po ukončení realizácie projektov, t. j. v období ich povinnej udržateľnosti. Ministerstvo hospodárstva SR (MH SR) na základe analýz podnikateľského prostredia pripravuje každoročne nové opatrenia, ktoré v rámci Správy o podnikateľskom prostredí schvaľuje vláda SR. Tieto opatrenia sú zamerané na zníženie administratívneho zaťaženia podnikania a stabilizáciu právneho prostredia. Snahou MH SR je odbúrať opakujúce sa požiadavky na informácie, predkladanie dokladov či rôznych údajov od podnikateľov. V tejto súvislosti bol v prvej polovici roku 2015 pripravený materiál s názvom Návrh opatrení na zlepšenie podnikateľského prostredia a zníženie administratívnej záťaže podnikateľov. Obsahom materiálu bol návrh vyše 40 opatrení, ktoré MH SR pripravilo na základe merania administratívneho zaťaženia v roku 2014, z podnetov samotných podnikateľov. Tieto opatrenia boli adresované 7 ministerstvám a 3 úradom štátnej správy. V súvislosti s týmito opatreniami sa uskutočnili na jeseň roku 2015 rokovania so zainteresovanými ministerstvami a úradmi. Odpočet opatrení sa nachádza v Správe o stave podnikateľského prostredia v Slovenskej republike s návrhmi na jeho zlepšovanie (ktorú MH SR každoročne predkladá na rokovanie vlády SR), ktorá bola predložená na Úrad vlády SR v decembri 2015, a ktorú vláda SR vzala na vedomie 13. januára 2016. Zo schválených opatrení možno uviesť ako príklad zníženie poplatkov za prvozápis do obchodného registra o zhruba 9 -10 %, čím sa znížili administratívne náklady spojené so začatím podnikania (od 1. 1. 2016). V rovnakom termíne bola tiež vďaka prijatiu novej komplexnej úpravy udržiavania základného imania a prepracovanej zodpovednosti štatutárnych orgánov zrušená povinnosť skladať peňažné vklady do základného imania na tzv. predbežný podnikateľský účet. Pokiaľ ide o zamestnanosť mladých ľudí, perspektívnych podnikateľov, MH SR v súčasnosti analyzuje možnosti podpory účasti malých a stredných podnikov, špecifických startupov a inovácií vo verejnom obstarávaní na národnej úrovni, ktoré sú prioritami aj na úrovni Európskej únie (EÚ). Koncom augusta 2015 schválila vláda SR návrh novely Obchodného zákonníka, ktorou sa má s účinnosťou od 1. januára 2017 zaviesť nová forma obchodnej  spoločnosti - jednoduchá spoločnosť na akcie. Tento nový druh spoločnosti poskytne komplexné riešenie pre rizikové investovanie do obchodných spoločností (napr. do startupov, ako podnikateľských iniciatív s vysokým inovačným a rastovým potenciálom, ktoré si nemôžu zabezpečiť financovanie prostredníctvom bánk). Pri rizikovom investovaní do spoločností je nevyhnutné flexibilné nastavenie vstupu, koexistencie a výstupu investora nad rámec toho,  čo umožňujú v súčasnosti existujúce formy spoločností v právnom poriadku SR. Jednoduchá spoločnosť na akcie prinesie nové, v zahraničí bežné používané inštitúty, ktoré takúto flexibilitu nastavenia, ako aj výkon dohodnutého nastavenia uľahčia. 

V súvislosti s prechodom na nízkouhlíkové hospodárstvo sa otvárajú nové možnosti zamestnanosti v rámci inštalácie malých obnoviteľných zdrojov energie. V roku 2015 bolo organizovaných 20 termínov skúšok, na základe ktorých MH SR vydalo spolu 580 osvedčení inštalatéra v zmysle § 13a ods. 2 zákona č. 309/2009 Z. z. o  podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov. Osvedčenie pre inštalatérov sa vydalo fyzickým osobám, ktoré inštalujú kotly a pece na biomasu, tepelné čerpadlá, fotovoltické systémy a slnečné tepelné systémy. Tieto kvalifikácie využijú pri realizácii národného projektu Slovenskej inovačnej a energetickej agentúry (SIEA) „Zelená domácnostiam“, ktorý je súčasťou Operačného programu Kvalita životného prostredia (OP KŽP). Cieľom projektu je zabezpečiť podporu pre inštaláciu malých zariadení na využívanie obnoviteľných zdrojov energie s určeným celkovým inštalovaným výkonom do 10 kW, vďaka čomu bude nahradená energia, na výrobu ktorej by bolo inak potrebné využiť fosílne palivá. Podpora inštalácie malých zariadení na využitie obnoviteľných zdrojov energie je uskutočňovaná prostredníctvom SIEA, ktorá na základe splnenia stanovených kritérií vydáva poukážky žiadateľom v rámci jednotlivých časovo ohraničených kôl. Z celkovo alokovaných prostriedkov vo výške 9 miliónov EUR  (do konca roku 2018) bolo v prvom kole (do 4.12.2015) pridelených 1 435 poukážok v hodnote 3 250 000 EUR. Tvorba strategických dokumentov vodohospodárskej politiky SR (napríklad Vodný plán Slovenska, uznesenie vlády SR č. 6  z 13. januára 2016 alebo Návrh orientácie, zásad a priorít vodohospodárskej politiky Slovenskej republiky  do roku 2027, uznesenie vlády SR č. 33 z 21. januára 2015) nadväzuje aj na ciele národnej stratégie zamestnanosti v oblasti vodného hospodárstva. Strategické dokumenty vodohospodárskej politiky sekundárne podporujú vytváranie nových pracovných miest najmä v oblasti realizácie opatrení na ochranu pred povodňami, rozvoja verejných vodovodov a verejných kanalizácií v lokalitách navrhovaných opatrení. Široké spektrum navrhovaných opatrení predpokladá dostatočné množstvo primerane kvalifikovaných pracovných síl. Realizácia jednotlivých opatrení strategických dokumentov vodohospodárskej politiky SR so sebou prináša aj pracovné príležitosti pre lokálne firmy a samostatne zárobkovo činné osoby (SZČO) a stimuluje pracovný trh vo všetkých regiónoch. Ciele strategických dokumentov vodohospodárskej politiky Slovenskej republiky vytvorili reálne predpoklady pre návrh riešení stratégie zamestnanosti, ktoré zosúladia konsolidačné ciele s cieľmi rastu, zamestnanosti a kvality života v Slovenskej republike. Príkladom úspešného projektu z minulosti je napríklad projekt „Pilotný projekt čistenia a zabezpečenia protipovodňovej funkcie vodnej nádrže Ružín“. (Viac: http://www.minzp.sk/tlacovy-servis/tlacove-spravy/tlacove-spravy-2015/tlacove-spravy-marec-2015/mzp-vodohospodari-vyzbierali-z-vodnej-nadrze-ruzin-vyse-1100-ton-odpadkov.html). 

Pre programové obdobie 2014 – 2020 Ministerstvo dopravy, výstavby a regionálneho rozvoja SR zavádza monitorovací systém zvyšovania zamestnanosti v oblasti stavebníctva, regionálneho rozvoja a cestovného ruchu s vnútornou štruktúrou štatisticky vykazujúcou nárast zamestnanosti a kvalifikácie v znevýhodnených skupinách a komunitách. Na podporu tvorby pracovných miest, zvýšenia zamestnanosti, a tým aj zamestnanosti v regiónoch Slovenska prispieva spomedzi programov štrukturálnych a investičných fondov EÚ na programové obdobie 2014 – 2020 aj Integrovaný regionálny operačný program 2014 – 2020 (IROP). V rámci IROP je prioritou aj podpora projektov zameraných na tvorbu pracovných miest, ktorá je sledovaná na úrovni operačného programu a to v rámci Prioritnej osi č. 3: Mobilizácia kreatívneho potenciálu v regiónoch a Prioritnej osi č. 5: Miestny rozvoj vedený komunitou. Prioritná os č. 3: Mobilizácia kreatívneho potenciálu v regiónoch, investičná priorita č. 3.1: Podpora rastu priaznivého pre zamestnanosť, a to rozvíjaním vnútorného potenciálu ako súčasti územnej stratégie pre konkrétne oblasti vrátane konverzie upadajúcich priemyselných regiónov a posilnenia prístupnosti a rozvoja špecifických prírodných a kultúrnych zdrojov a špecifický cieľ č. 3.1: Stimulovanie podpory udržateľnej zamestnanosti a tvorby pracovných miest v kultúrnom a kreatívnom priemysle prostredníctvom vytvorenia priaznivého prostredia pre rozvoj kreatívneho talentu a netechnologických inovácií, prispieva k tematickému cieľu č. 8: Podpora udržateľnej zamestnanosti a mobility pracovnej sily. Výsledkom tohto špecifického cieľa bude vytvorenie priaznivého prostredia pre rozvoj kreatívneho talentu a netechnologických inovácií ako stimulovanie podpory zamestnanosti a tvorby pracovných miest v kultúrnom a kreatívnom priemysle, pomocou aktivít ako: rozvoj kreatívneho talentu, jeho podnikateľského ducha a profesionalizácia jeho tvorby, podpora dopytu po kreatívnej tvorbe tzv. nových talentov v podmienkach kreatívnych centier, finančné nástroje. Napĺňanie špecifického cieľa bude sledované na základe stanovených výsledkových a výstupových merateľných ukazovateľov ako: celkový počet pracovných miest v kultúrnom a kreatívnom priemysle, počet vybudovaných kreatívnych centier, podiel zamestnanosti v mikro a malých podnikoch do 49 zamestnancov a SZČO na celkovom počte zamestnanosti v mikro a malých podnikoch do 49 zamestnancov a SZČO v sektoroch nespadajúcich do podpory Programu rozvoja vidieka 2014-2020, počet vybudovaných kreatívnych centier, počet účastníkov inkubačnej a akceleračnej schémy, nárast zamestnanosti v podporených podnikoch, počet aktivít na podporu dopytu, počet podnikov, ktorým sa poskytuje podpora, počet podnikov, ktoré dostávajú granty, počet podnikov, ktoré dostávajú finančnú podporu inú ako granty, počet podporených nových podnikov. Prioritná os č. 5: Miestny rozvoj vedený komunitou, investičná priorita č. 5.1: Záväzné investície v rámci stratégií miestneho rozvoja vedeného komunitou a špecifický cieľ č. 5.1.1: Zvýšenie zamestnanosti na miestnej úrovni podporou podnikania a inovácií prispieva k tematickému cieľu č. 9: Podpora sociálneho začlenenia, boj  proti chudobe a akejkoľvek diskriminácii. Výsledkom tohto špecifického cieľa bude trvalo udržateľný rozvoj vidieckych oblastí, prepojený s riešením zamestnanosti na vidieku (zlepšenie zamestnateľnosti a prístupu k novým formám podnikania a novým pracovným miestam), pomocou aktivít ako: obstaranie hmotného majetku SZČO, mikro a malých podnikov pre účely tvorby pracovných miest, stavebnotechnické úpravy budov spojené s umiestnením obstaranej technológie alebo s poskytovaním nových služieb, vytváranie malých diverzifikovaných podnikov vhodných na zamestnávanie znevýhodnených skupín, dlhodobo nezamestnaných, osôb s nízkou kvalifikáciou a pod., podpora komunitných foriem podnikania prostredníctvom napr. družstiev, podpora marketingových aktivít  budovanie miestnych produkčno-spotrebiteľských reťazcov, sieťovanie a technická podpora podnikateľských subjektov, prenos informácií a vedomostí, osveta a tvorba kapacít miestnych producentov/spotrebiteľov. Pre trend vidieckej zamestnanosti posledných rokov je typický pokles zamestnanosti v primárnom a sekundárnom sektore, podobne ako v celom národnom hospodárstve SR. Naopak, vývoj zamestnanosti v terciárnom sektore naznačuje dynamickejší nárast zamestnanosti vo vidieckych oblastiach oproti vývoju v celej ekonomike SR. Zamestnanosť v terciárnom sektore má na vidieku značný rastový potenciál. V oblasti zamestnanosti a sociálnej súdržnosti sú problémovými oblasťami najmä celková miera nezamestnanosti, dlhodobá nezamestnanosť, náhrada starších pracovníkov mladšími a zamestnávanie príslušníkov marginalizovaných rómskych komunít. Napĺňanie špecifického cieľa bude sledované na základe stanovených výsledkových a výstupových merateľných ukazovateľov ako: počet podporených miestnych akčných skupín, počet podporených podnikov, zamestnanosť v podporených podnikoch. 

Nepriama podpora národnej stratégie zamestnanosti bude prebiehať aj prostredníctvom implementácie OP KŽP, ktorý predstavuje programový dokument SR pre čerpanie pomoci zo štrukturálnych fondov EÚ  a Kohézneho fondu v programovom období 2014 – 2020 v oblasti udržateľného a efektívneho využívania prírodných zdrojov, zabezpečujúceho ochranu životného prostredia, aktívnu adaptáciu na zmenu klímy a podporu energeticky efektívneho nízkouhlíkového hospodárstva. Kvalita životného prostredia a efektívne využívanie prírodných, a teda aj energetických, zdrojov je jedným z hlavných faktorov regionálneho rozvoja a konkurencieschopnosti. Oblasť zabezpečenia udržateľného a efektívneho využívania prírodných zdrojov, ktorá je predmetom investičnej stratégie OP KŽP, má z hľadiska svojho významu a celkového dopadu na hospodárstvo SR potenciál prispieť k zvýšeniu konkurencieschopnosti, vytváraniu sekundárnej zamestnanosti a výrazným spôsobom najmä k ochrane a úspore prírodných zdrojov. Stratégia OP KŽP prispieva k hospodárskemu rastu o.i. podporou budovania a skvalitnenia energetickej a environmentálnej infraštruktúry, ktorá vytvára potenciál pre rozvoj súkromného a verejného sektora, keďže vytvára podmienky pre územnú vybavenosť a investovanie. Životné prostredie, kvalita života, úroveň znečistenia, systémy zásobovania energiou, environmentálna infraštruktúra, najmä systémy zásobovania vodou alebo zberu odpadov, sú prvkami, ktoré majú dôležitý význam pre pritiahnutie investícií, zamestnanosť v regiónoch a možný export. OP KŽP nepriamo podporuje národnú stratégiu zamestnanosti tým, že aktivity, ktoré budú implementované prostredníctvom jednotlivých prioritných osí, napomáhajú aj vytváraniu podmienok pre investovanie a rozvoj podnikateľských aktivít. Tento následne prináša možnosť vytvárania pracovných miest, vrátane „zelených“ pracovných miest. Z hľadiska udržania zamestnanosti, resp. zníženia nezamestnanosti  môže byť príspevkom tiež samotná realizácia projektov OP KŽP, ktoré majú väčšinou charakter investícií do budovania alebo rozvoja infraštruktúry. V rámci realizácie projektov investičného charakteru počas celého obdobia jeho implementácie bude OP KŽP prinášať impulz pre udržanie zamestnanosti v niektorých významných sektoroch ekonomiky. Ide najmä o stavebný sektor, ktorý je závislý od investícií do infraštruktúrnych projektov. Benefitom OP KŽP bude teda vytváranie pracovných miest počas realizácie stavebných diel (napr. výstavba kanalizácií, čistiarní odpadových vôd, preventívnych opatrení protipovodňovej ochrany a pod.). Táto investičná príležitosť by mohla podporiť stavebníctvo a naň naviazaný dodávateľský sektor a sektor služieb. To  sa môže priaznivo odzrkadliť aj na ekonomickej kondícii zamestnávateľov v týchto oblastiach s pozitívnym dopadom na pracovný trh. Vychádzajúc zo zamerania OP KŽP, ktoré smeruje predovšetkým k podpore implementácie finančne a technicky náročných požiadaviek vyplývajúcich z právnych predpisov (smerníc a nariadení) EÚ v oblasti životného prostredia a energetickej efektívnosti,  je zrejmé,  že primárnou úlohou OP KŽP nie je (na rozdiel od operačných programov financovaných z Európskeho sociálneho fondu)  vytváranie pracovných miest. Udržanie zamestnanosti, resp. vytváranie nových pracovných miest môže však byť sekundárnym efektom implementácie projektov v rámci OP KŽP. Preto na úrovni programu nie je zadefinovaný  cieľ a k tomu priradený indikátor týkajúci sa  zvyšovania zamestnanosti. V rámci realizovaných projektov bude však možné zvoliť i nepovinný indikátor počet novovytvorených pracovných miest, na základe ktorých bude možné sledovať príspevok niektorých projektov aj k oblasti zamestnanosti. 

V  hodnotenom období boli na plnenie úloh realizované aj opatrenia súvisiace s budovaním klientskych centier ako kontaktných a administratívnych miest pre občanov. Doteraz bolo otvorených  44 klientskych centier z celkového počtu 79, ktoré plánuje Ministerstvo vnútra SR (MV SR) zriadiť v rámci SR. Uznesením vlády SR č. 600 z 3. novembra 2015 k návrhu na zvýšenie počtu miest príslušníkov Policajného zboru a miest zamestnancov MV SR bolo vládou SR schválené zvýšenie počtu miest príslušníkov Policajného zboru o 300 miest na vytvorenie zahraničnej policajnej jednotky na ochranu schengenskej hranice EÚ, o 20 miest na posilnenie úradu pre ochranu ústavných činiteľov a diplomatických misií MV SR a zvýšenie počtu miest zamestnancov o 20 na posilnenie migračného úradu MV SR na rok 2016 a nasledujúce roky. Návrh na zvýšenie počtu miest príslušníkov Policajného zboru a zamestnancov MV SR bol iniciovaný z dôvodu naliehavej potreby posilnenia personálnych kapacít rezortu vnútra v súvislosti s aktuálnym vývojom migračných tokov v európskom priestore, plnením medzinárodných záväzkov SR v oblasti uplatňovania migračnej politiky, ako aj koordinovaným prijímaním príslušných bezpečnostných opatrení. Realizácia uvedených opatrení bude mať priaznivý vplyv aj na podporu zamestnanosti vytvorením 320 nových systemizovaných policajných miest a 20 štátnozamestnaneckých miest. Zvýšenie zamestnanosti bude z teritoriálneho hľadiska podporené najmä v prihraničných okresoch SR. K 1. februáru 2016 bola na základe vyššie uvedeného vykonaná úprava systemizácie príslušníkov Policajného zboru a úprava limitu zamestnancov v kapitole MV SR vytvorením 20 nových systemizovaných policajných miest na posilnenie úradu pre ochranu ústavných činiteľov a diplomatických misií MV SR a 20 štátnozamestnaneckých miest na posilnenie migračného úradu MV SR. K 1. marcu 2016 bola vykonaná úprava systemizácie príslušníkov Policajného zboru vytvorením 100 nových systemizovaných policajných miest na posilnenie úradu hraničnej a cudzineckej polície MV SR. Ďalej vláda SR uznesením vlády SR č. 707 zo 16. decembra 2015 k návrhu personálnych a technických opatrení MV SR v oblasti boja proti terorizmu schválila zvýšenie počtu miest príslušníkov Policajného zboru na rok 2016 do 800 miest, na rok 2017 do 850 miest a na rok 2018 do 850 miest. Zvýšenie početných stavov príslušníkov Policajného zboru vyplynulo z naliehavej potreby eliminácie bezpečnostných rizík spojených s výrazným nárastom počtu teroristických útokov v európskom priestore v kontexte aktuálneho vývoja migračných tokov a z nevyhnutnosti zabezpečenia bezpečnosti občanov SR. Realizáciou uvedených opatrení sa očakáva pozitívny vplyv na zamestnanosť vytvorením 2 500 nových systemizovaných policajných miest. K 1. marcu 2016 bola vykonaná úprava systemizácie príslušníkov Policajného zboru v kapitole MV SR a počty miest príslušníkov Policajného zboru boli navýšené o 763 miest na posilnenie krajských riaditeľstiev Policajného zboru a prezídia Policajného zboru. 

2. Inovácie ako nástroj podpory zamestnanosti

V rámci Operačného programu Výskum a inovácie (OP VaI) boli navrhnuté systémové opatrenia zamerané na zabezpečenie rastu a zvyšovania konkurencieschopnosti malých a stredných podnikov (MSP). Podpora tvorby pracovných miest je aj súčasťou štátnych programov na podporu MSP, ktoré realizuje Slovak Business Agency (SBA). MSP sú najväčším zamestnávateľom v národnom hospodárstve, v roku 2015 tvorili 73,6 % podiel na zamestnanosti v podnikovej ekonomike a 58,7 % podiel na celkovej zamestnanosti v hospodárstve SR, preto všetky opatrenia zamerané na ich podporu a rast sú nevyhnutne spojené s generovaním nových pracovných miest.
Opatrenia na podporu MSP (s predpokladaným priamym vplyvom na tvorbu pracovných miest) navrhnuté SBA v rámci Prioritnej osi 3 OP VaI:
1. Podpora nových a začínajúcich MSP prostredníctvom grantov a finančných nástrojov,
1. Podpora sieťovania neformálnych investorov pri financovaní úvodných fáz podnikateľského cyklu,
1. Vytvorenie Národného podnikateľského centra a siete podnikateľských centier v regiónoch,
1. Podpora úspešnej podnikateľskej praxe a stimulovanie podnikateľského ducha,
1. Poskytovanie dlhodobých poradenských služieb pre začínajúce podniky,
1. Podpora využitia nových nápadov v hospodárstve – schéma SBIR (Small Business Innovation Research), 
1. Identifikácia a využívanie sociálnych inovácií v podnikaní a pri vytváraní pracovných miest,
1. Vytváranie špecifických kapacít a činností na podporu internacionalizácie MSP v SR,
1. Tvorba alternatívnych obchodných a podporných platforiem,
1. Podpora zapájania MSP do programov EÚ,
1. Rozvoj existujúcich MSP prostredníctvom grantov a finančných nástrojov,
1. Využívanie nástrojov elektronického podnikania MSP,
1. Podpora rozvoja alternatívnych foriem podnikania,
1. Podpora zvyšovania štandardov výkonnosti a funkčnosti MSP.

Štátne programy na podporu MSP (s predpokladaným priamym vplyvom na tvorbu pracovných miest) s plánovanou realizáciou v roku 2016:
1. Program podpory úspešnej podnikateľskej praxe a výchovy k podnikaniu,
1. Program a schéma na podporu startupov,
1. Program na podporu internetovej ekonomiky.

Program a schéma na podporu startupov: V rámci implementácie programu a schémy na podporu startupov v roku 2015  bolo realizovaných a podporených niekoľko aktivít. 
· Startup Sharks Roadshow 2015: prednášky a osobné konzultácie so svetovými spíkrami – napr. riaditeľ high tech inkubátora v Silicon Valley, riaditeľ technologického inkubátora v Silicon Valley, predsedníčka MITEF/Stanford Venture Lab, riaditeľ Garage Technology Ventures, riaditeľ Center for Entrepreneurship and Technology na University of California, Berkeley. Prednášok sa zúčastnilo približne 450 účastníkov, cieľovou skupinou boli najmä študenti univerzít, členovia startupovej komunity, absolventi vysokých škôl a záujemcovia o podnikanie. Prednášky sa uskutočnili v Bratislave, Žiline a Košiciach. Prihlásené startupy a záujemcovia o podnikanie mali možnosť absolvovať osobné konzultácie s americkými rečníkmi. Osobné konzultácie boli v trvaní 30 až 60 minút. Konzultácií sa zúčastnilo 38 MSP a 28 záujemcov o podnikanie.
· Podpora účasti na medzinárodných startup podujatiach: v rámci tejto iniciatívy majú MSP a fyzické osoby možnosť zúčastniť sa pre nich relevantného zahraničného startup  podujatia, pričom prijímateľom pomoci je poskytnutá nepriama forma pomoci vo výške 100 % úhrady nákladov spojených s touto účasťou. Prijímatelia sa zúčastnili spolu 93 podujatí. Medzi prijímateľmi bolo 67 MSP a 7 fyzických osôb. 
· Súťaž „Máš nápad? Prezentuj svoj startup“: súťaž pre mladých podnikateľov, za ktorou stojí Startup centrum Technickej univerzity v Košiciach, ktorá má ambíciu vo veľkej miere pomôcť študentom, ale aj ľuďom s inovatívnym potenciálom rozvíjať sa v rôznych oblastiach pôsobenia. Podujatie sa uskutočnilo 30. júla 2015. 
· Podpora podujatí na Slovensku i v zahraničí: v rámci implementácie programu a schémy na podporu start upov boli podporené aj podujatia Pioneers Bratislava (29. 4. 2015), podujatie Startup Factory, (4. 6. 2015), Startup pirates, (20. - 27. 6. 2015), Startup or Shutdown Slovakia (29. 9. 2015), TechCrunch (San Francisco, 21. 9. – 23. 9. 2015), Pionners festival (Viedeň, 27. – 29. 5. 2015),  Collision Conference (Las Vegas, 5. – 6. 5. 2015).
· Špeciálne číslo mesačníka Podnikanie: mesačník je pravidelne k dispozícii v online podobe. Špeciálne vydanie bolo zamerané na tému start upov a ich podpory zo strany MH SR a SBA. Mesačník bol distribuovaný po školách, startup konferenciách a podujatiach. SBA rovnako podporila vydanie publikácie Startup4Dummies.

Mikropôžičkový program: SBA realizuje Mikropôžičkový program od roku 1997. Cieľom tohto programu je napomáhať rozvoju MSP, zvyšovať zamestnanosť v regiónoch Slovenska a riešiť problém prístupu malých a začínajúcich podnikateľov ku kapitálu. Program je určený malým podnikateľom zamestnávajúcim do 50 zamestnancov. Mikropôžičku možno použiť na obstaranie hnuteľného a nehnuteľného investičného majetku, rekonštrukciu prevádzkových priestorov, ako aj nákup potrebných zásob, surovín a tovaru či iné investičné projekty. Minimálna výška mikropôžičky je 2 500 EUR, maximálna výška je 50 000 EUR. Doba splatnosti je stanovená od 6 mesiacov do 4 rokov, je možné poskytnúť odklad splátok istiny maximálne na dobu 6 mesiacov. V roku 2015 bolo čerpaných 64 mikropôžičiek v hodnote 1 739 000 EUR. Celkovo od začiatku realizácie Mikropôžičkového programu bolo poskytnutých 1 994 mikropôžičiek vo výške 36 524 266 EUR. 

Čerpanie mikropôžičiek v roku 2015
	Ukazovatele
	2015
	Kumulatívne k:
 31.12.2015

	
	Počet
	Suma (EUR)
	Počet
	Suma (EUR)

	Počet spracovaných žiadostí
	86
	-
	-
	-

	Počet poskytnutých mikropôžičiek
	64
	1 739 000 €
	1 994
	36 524 266 €

	Priemerná výška mikropôžičky
	-
	27 172 €
	-
	18 317 €

	Novovytvorené pracovné miesta
	78
	-
	3 100
	-

	Udržané pracovné miesta
	194
	-
	5 501
	-



Dňa 1. apríla 2015 nadobudla účinnosť novela zákona č. 561/2007 Z. z. o investičnej pomoci a o zmene a doplnení niektorých zákonov. Minimálny počet novovytvorených pracovných miest v rámci investičných zámerov v oblasti technologických centier sa znížil zo 40 na 30 nových pracovných miest. Táto zmena znížila jednu zo základných podmienok pre poskytnutie investičnej pomoci a zároveň týmto zvýšila  technologickým centrám možnosť uchádzať sa a získať investičnú pomoc. V rámci technologických centier musí investor zamestnať až 70 % zamestnancov s vysokoškolským vzdelaním. Opatrenie podporuje zamestnanie vysokoškolsky vzdelaných ľudí, teda aj absolventov škôl. MH SR prostredníctvom Slovenskej agentúry pre rozvoj investícií a obchodu (SARIO) úspešne napĺňalo svoje ciele v roku 2015 primárne z pohľadu nárastu nových investícií pre Slovensko (takmer 100 % nárast v porovnaní s predchádzajúcim rokom), ako aj z pohľadu zvyšovania exportného potenciálu so zameraním na sektory s vyššou pridanou hodnotou a s najnovšími technológiami. Investície sa budú realizovať v Košickom, Nitrianskom, Žilinskom, Trenčianskom, Banskobystrickom, Trnavskom, Prešovskom a Bratislavskom kraji, napĺňa sa aj cieľ realizovať investície mimo najvyspelejších a najvyhľadávanejších lokalít západného Slovenska. V roku 2015 bolo uzavretých 23 investičných projektov, ktorých realizácia má potenciál vytvoriť 7 400 nových priamych pracovných miest a celková výška  investícií by mala dosiahnuť 1,74 mld. EUR. Veľká časť projektov  smeruje do regiónov s vyššou mierou nezamestnanosti.

Pozitívne trendy, ktoré je možné pozorovať: 
1. vyšší počet investícií veľkého rozsahu (nad 100 mil. EUR), ktoré majú výrazne väčší potenciál regionálneho rozvoja. Momentálne je rozpracovaných 6 takýchto projektov. Agentúra SARIO sa bude snažiť takýchto investorov usmerňovať primárne do regiónov stredného a východného Slovenska;
1. pribúdajú aktivity s vyššou pridanou hodnotou – výskumno-vývojové centrá a iné centrá služieb, momentálne je rozpracovaných 6 takýchto projektov; 
1. medzi rozpracovanými projektmi aktuálne evidujeme aj 8 možných investícií do najmenej rozvinutých regiónov, konkrétne ide o okresy Veľký Krtíš, Poltár, Sobrance, Trebišov, Sabinov, Rimavská Sobota a Rožňava. Tieto zámery majú predpoklad vytvoriť dohromady zhruba 800 nových miest pri investíciách vo výške približne 35 mil. EUR. 

V roku 2015 poskytovala agentúra SARIO intenzívnu asistenciu pri príchode strategickej investície Jaguar Land Rover do Nitry. Štvrtá automobilka vytvorí približne 2 800 priamych pracovných miest, pričom výška investície predstavuje zhruba 1,4 mld. EUR. Výrazne by sa mal prejaviť aj multiplikačný efekt tejto investície. Predpokladá sa, že v dodávateľskej a subdodávateľskej sieti dôjde k vytvoreniu približne 15 tisíc nepriamych pracovných miest. Snahou agentúry SARIO bude smerovať nové dodávateľské prevádzky do menej vyspelých regiónov Slovenska. Novelou zákona č. 561/2007 Z. z. o investičnej pomoci a o zmene a doplnení niektorých zákonov, ktorá nadobudla účinnosť 15. decembra 2015 sa do uvedeného zákona zakomponovala aj pomoc najmenej rozvinutých okresov (NRO). NRO priamo upravuje zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov. V rámci investičnej pomoci sa výrazne znížili všeobecné podmienky pre poskytnutie investičnej pomoci v oblasti priemyselnej výroby v lokalitách NRO. Minimálna investícia sa z 3 mil. EUR (1,5 mil. EUR pre MSP) znížila na 200 tis. EUR, resp. 100 tis. EUR pre MSP. Minimálny počet novovytvorených pracovných miest sa znížil zo 40 na 10 nových pracovných miest. Minimálny podiel technologických zariadení na investičných nákladoch sa znížil zo 40 % na 30 %. Opatrenie podporuje vytváranie pracovných miest v NRO a teda nepriamo aj dlhodobo nezamestnaných, ktorí sú považovaní za znevýhodnenú skupinu. V roku 2015 to bolo takmer 2,5 tis. nových pracovných miest, z toho 80 v oblasti technologických centier. V súčasnosti sú rozpracované investičné zámery, ktoré plánujú vytvoriť ďalších viac ako 9 tis. nových pracovných miest, z toho 115 v oblasti technologických centier. Musia však prejsť procesom posudzovania a schvaľovania investičnej pomoci. 

V roku 2015 vláda SR schválila investičnú pomoc pre nižšie uvedené spoločnosti:
	Prijímateľ
	Plánované vytvorené miesta

	CCN GROUP Slovakia, s.r.o.
	230

	Deltrian Slovakia, s.r.o.
	50

	BSH Drives & Pumps s.r.o.
	40

	EKOLTECH  spol. s  r. o.
	97

	Nemak Slovakia s.r.o.
	107

	Konfektion E-SK, s.r.o.
	375

	SISME SLOVAKIA, s.r.o.
	70

	Holcim Business Services s.r.o.
	80

	Brose Prievidza, spol. s r.o.
	600

	Honeywell Turbo s. r. o. 
	131

	PRP, s.r.o.
	50

	Oerlikon Balzers Coating Slovakia, s.r.o.
	134

	CEMM THOME SK, spol. s r.o.
	40

	OSRAM, a.s.
	205

	GETRAG FORD Transmissions Slovakia, s.r.o.
	100

	Matador Automotive Vráble, a.s.
	176



Realizáciou uvedených investícií by sa malo vytvoriť takmer 2,5 tis nových pracovných miest.

V oblasti ochrany prírody a biodiverzity existuje rámcová podpora zamestnanosti prostredníctvom stratégií a akčných plánov (vzhľadom k plneniu cieľa D.7 Akčného plánu  pre implementáciu opatrení vyplývajúcich z Aktualizovanej národnej stratégie ochrany biodiverzity do roku 2020 (uznesenie vlády SR č. 442 z 10.9.2014) a cieľa B.3 Aktualizovanej národnej stratégie ochrany biodiverzity do roku 2020 (uznesenie vlády SR č.12 z 8.1.2014), kde sa uvádza, že „Starostlivosť o zelenú infraštruktúru a jej budovanie bude mať priamy pozitívny vplyv na zachovanie ekosystémových služieb s druhotným prínosom vytvárania pracovných miest a podpory miestneho a regionálneho rozvoja“.). Oblasť environmentálnych záťaží a geológie môže prispievať k tvorbe alebo uchovaniu pracovných miest prostredníctvom vytvárania projektov sanácií a odstraňovania starých environmentálnych záťaží. Vláda SR prijala v tejto súvislosti materiál Štátny program sanácie environmentálnych záťaží (2016-2021) (uznesenie vlády SR č. 5 z 13. 1.2016). 

3. Rozvoj sociálnej ekonomiky ako inovatívny nástroj podpory regionálnej a miestnej zamestnanosti

V súvislosti s Fondom sociálnych fondov rozvojového kapitálu (FOSFOR) ako samostatného podfondu Slovak Investment Holding, a.s. (SIH) bude v rámci štruktúry fondu fondov SIH vytvorený podfond sociálnej ekonomiky, ktorý bude vykonávať úlohy FOSFORu. Vytvorenie tohto podfondu bolo dohodnuté v zmluvách o financovaní uzavretých medzi SIH, SZRB Asset Management a.s. a Ministerstvom práce, sociálnych vecí a rodiny SR (MPSVR SR) ako riadiacim orgánom a s MV SR ako sprostredkovateľským orgánom pre Operačný program Ľudské zdroje (OP ĽZ), ktorých prílohou sú investičné stratégie pre použitie prostriedkov vyčlenených na finančné nástroje. V súčasnosti sa vykonávajú všetky nevyhnutné kroky, ktoré zabezpečia, aby boli zmluvy o financovaní zverejnené a účinné. Prevod príspevkov na finančný nástroj z OP ĽZ do SIH sa uskutoční po ukončení auditu pripravenosti, ktorého hlavným účelom a cieľom je overenie kritérií určenia orgánov pre OP ĽZ. V rámci ďalšieho kroku budú prostriedky prevedené do osobitného podfondu sociálnej ekonomiky v rámci štruktúry SIH. V hodnotenom období bolo rozhodnuté, že sa podporia subjekty sociálnej ekonomiky (sociálne podniky) nielen vhodnými finančnými nástrojmi, ale aj vytvorením legislatívneho prostredia, vrátane ich pozitívnej diskriminácie  vo verejnom obstarávaní.

Využívaním nových prístupov, resp.  inovácií a ich uvádzaním do praxe, vytvárajú aj dobrovoľné nástroje environmentálnej politiky (DNEP) potenciál v súvislosti s tvorbou nových pracovných miest. V súčasnosti nie je ešte možné reálne vyhodnotiť alebo posúdiť, či tieto nástroje prispeli/neprispeli k tvorbe pracovných miest, v rozvoji a podpore DNEP je však potenciál aj pre tvorbu nových pracovných miest. 

4. Flexibilita pracovných vzťahov, pracovné  podmienky, ochrana práce a kultúra  práce

Dôstojná práca zahŕňa širokú tematiku, do ktorej patrí najmä spravodlivé mzdové ohodnotenie, ochrana pred zdravotnými rizikami pri práci, práva zamestnancov uplatňovať svoje záujmy a zúčastňovať sa na ich uplatňovaní, opatrenia v pracovnej oblasti, ktoré sú ústretové k rodine ako i dostatok pracovných príležitostí. Súčasťou vytvárania dôstojných pracovných  podmienok je aj garancia práva zamestnanca na odmenu za vykonanú prácu vo výške, dostatočnej na to, aby mu zabezpečila dôstojnú životnú úroveň tak, ako to ustanovuje aj článok 36 Ústavy Slovenskej republiky. Vláda SR v súlade so zákonom č. 663/2007 Z. z. o minimálnej mzde v znení neskorších predpisov s účinnosťou od 1. januára 2016 schválila nariadenie vlády Slovenskej republiky č. 297/2015 Z. z., ktorým sa ustanovuje suma minimálnej mzdy na rok 2016. Ustanovila minimálnu mzdu v sume 405 EUR mesačne a 2,328 EUR za odpracovanú hodinu. Medziročné zvýšenie oproti sume minimálnej mzdy 380 EUR, platnej v roku 2015, predstavuje 6,58 %. Vďaka tomuto zásadnému opatreniu vlády SR sa zvýšila aj čistá mzda zamestnancov s nízkymi zárobkami, a to až o viac ako 11 %. Vývoj tzv. hrubej a čistej sumy minimálnej mzdy a priemernej mzdy a ich vzájomný pomer od roku 2012 bol nasledovný:

	Ukazovateľ / Rok
	2012
	2013
	2014
	2015

	Minimálna mesačná mzda hrubá
	327,20
	337,70
	352,00
	380,00

	Čistá minimálna mesačná mzda (ČMMM)
	283,38
	292,48
	304,84
	339,09

	 - index rastu čistej minimálnej mzdy v %
	103,22
	103,21
	104,23
	111,24

	Priemerná nominálna mesačná mzda hrubá
	805,00
	824,00
	858,00
	883,00

	Čistá priemerná mesačná mzda (ČPMM)
	622,39
	637,16
	662,08
	679,61

	- podiel ČMMM z ČPMM v %
	45,53
	45,90
	46,04
	49,89


Zdroj: Štatistický úrad SR (ŠÚ SR) a prepočet MPSVR SR

Zvýšenie minimálnej mzdy má vplyv aj na vyjednávanie o mzdách na podnikovej a odvetvovej úrovni, nakoľko vyvoláva tlak aj na rast mzdových taríf dohodnutých v tarifných systémoch, uplatňovaných u zamestnávateľa, ktorými sa diferencuje odmena za prácu podľa jej náročnosti. Prostredníctvom inštitútu minimálnych mzdových nárokov, upraveného v § 120 Zákonníka práce, zároveň so zvýšením sumy minimálnej mzdy dochádza aj k nárastu sadzieb minimálnych mzdových nárokov, ustanovujúcich právny nárok na mzdu v závislosti od náročnosti prác vykonávaných zamestnancom u zamestnávateľa, ktorý nemá odmeňovanie svojich zamestnancov dohodnuté v kolektívnej zmluve. Všetky nástroje a opatrenia vyvážene pokrývajú agendu dôstojnej práce ako v oblasti pracovných podmienok, tak aj v oblasti dôstojného mzdového ohodnotenia vykonávanej práce. Je možné konštatovať, že Medzinárodná organizácia práce, Európska komisia, ani Rada Európy vo všeobecnosti nevyjadrili nespokojnosť s pracovnoprávnou úpravou v Slovenskej republike. 

V záujme presadzovania dôstojných pracovných podmienok boli aj v roku 2015 plnené úlohy národnej stratégie zamestnanosti v prepojení na úlohy vyplývajúce zo Stratégie bezpečnosti a ochrany zdravia pri práci v Slovenskej republike do roku 2020 a programu jej realizácie na roky 2013 až 2015 s výhľadom do roku 2020. Plnením týchto úloh boli podporovaní zamestnávatelia, ktorí sú zodpovední za vytváranie dôstojných pracovných podmienok. Rovnako bol tento cieľ realizovaný dozornou a poradenskou činnosťou orgánov štátnej správy v oblasti inšpekcie práce, keď inšpektoráty práce v roku 2015 vykonali 65 622 dozorných výkonov v 26 847 subjektoch, odhalili 46 155 porušení predpisov a v záujme zlepšenia stavu ich nariadili odstrániť. Okrem toho zamestnávateľom a zamestnancom 7 673 krát poskytli bezplatné odborné poradenstvo. Kontrolné orgány nelegálnej práce a nelegálneho zamestnávania, ktorými sú inšpektoráty práce, Ústredie práce, sociálnych vecí a rodiny (ďalej len „ústredie“) a úrady práce, sociálnych vecí a rodiny (ďalej len „úrad PSVR“) v roku 2015 na pracoviskách zamestnávateľov a podnikajúcich fyzických osôb intenzívne odhaľovali porušovanie zákazu nelegálneho zamestnávania. Vykonali 23 698 kontrol a u 1 448 zamestnávateľov odhalili 2 686 nelegálne zamestnávaných fyzických osôb. V roku 2015 bol zákonom č. 351/2015 Z. z. (účinnosť od 18. 6. 2016) novelizovaný zákon č. 82/2005 Z. z. o nelegálnej práce a nelegálnom zamestnávaní a o zmene a doplnení niektorých zákonov v znení neskorších predpisov. Na účely prechodu povinnosti zaplatiť pokutu za nelegálne zamestnávanie sa v § 7b ods. 3 právnej úpravy nelegálnej práce a nelegálneho zamestnávania rozšíril okruh osôb, ktoré vedeli alebo mohli vedieť o nelegálnom zamestnávaní, o vedúceho zamestnanca právnickej osoby alebo fyzickej osoby, ktorá na základe zmluvy priamo alebo sprostredkovane prijíma prácu, tovar alebo službu od právnickej osoby alebo fyzickej osoby nelegálne zamestnávajúcej fyzickú osobu. Rovnako sa do právnej úpravy nelegálnej práce a nelegálneho zamestnávania pre právnickú osobu a podnikajúcu fyzickú osobu doplnil zákaz prijímať zmluvne dohodnutú prácu alebo službu, ktorá je dodávaná inou právnickou osobou alebo fyzickou osobou prostredníctvom nelegálne zamestnávanej fyzickej osoby, ak ide o cezhranične poskytovanú službu alebo  vnútroštátne alebo cezhranične dodávanú prácu a tiež sa do právnej úpravy doplnila pokuta za porušenie tohto zákazu. Dňa 1. januára 2016 nadobudol účinnosť zákon č. 428/2015 Z. z., ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Schválením tohto zákona sa minimálna výška základnej zložky mzdy zdravotníckych pracovníkov v jednotlivých zdravotníckych povolaniach ustanovila vo vyššej výške v porovnaní s výškou minimálnych mzdových nárokov upravenou v § 120 Zákonníka práce, čím došlo k zlepšeniu úrovne odmeňovania v rezorte zdravotníctva. Na uvedený účel bolo v štátnom rozpočte na rok 2016 vyčlenených 55 mil. EUR.

5. Účinné riešenie dlhodobej nezamestnanosti

V rámci cieľových indikátorov Európa 2020 si Slovensko stanovilo aj cieľ znížiť mieru dlhodobej nezamestnanosti (trvajúcej najmenej 12 po sebe nasledujúcich mesiacov) do roku 2020 pod 3 %.  V roku 2013 (v čase prípravy národnej stratégie zamestnanosti) miera dlhodobej nezamestnanosti na Slovensku dosiahla 10 %.  V roku 2015 sa miera dlhodobej nezamestnanosti v SR podľa údajov Eurostatu znížila na 7,6 % (oproti roku 2014 o 1,7 p. b.). Išlo pritom o rýchlejší pokles ako v EÚ 28 (4,5 % v roku 2015 oproti 5,0 % v roku 2014). Napriek pozitívnemu vývoju dlhodobej nezamestnanosti v ostatnom období (v roku 2015 klesala rýchlejšie ako celková nezamestnanosť) znižovanie dlhodobej nezamestnanosti je naďalej pre Slovensko výzvou, čo vyplýva aj z podielu dlhodobej nezamestnanosti vo výške 65,8 % v roku 2015 (48,5 % v EÚ 28), ktorý bol druhým najvyšším podielom v EÚ. Medzi dlhodobo nezamestnanými (DN) prevládajú ženy, mladšie a stredné vekové skupiny a nízko kvalifikovaní. V roku 2015 bolo v SR 99,3 tis. DN mužov a 96,4 tis. DN žien, čo predstavovalo skoro rovnaký podiel jednotlivých pohlaví na DN. Počet DN mužov však klesal dynamickejšie, medziročne o 36,1 %, kým u žien to bol pokles medziročne len o 8,2%. Podľa údajov za štvrtý štvrťrok 2015 (údaje ŠÚ SR, výberové zisťovanie pracovných síl), z hľadiska veku najviac DN bolo vo vekových kategóriách 35-39 rokov, 40-44 rokov, 25-29 rokov, 20-24 rokov (spolu 52,9 % z celkového počtu DN). Z hľadiska vzdelania najvýraznejšie zastúpenie medzi DN mali osoby so stredným odborným (tzv. učňovským) vzdelaním bez maturity (37,8 %), so základným vzdelaním (23,0 %) a s úplným stredným odborným vzdelaním (20,7 %). V roku 2015 bolo podľa údajov ústredia evidovaných v priemere 354 582 UoZ a miera evidovanej nezamestnanosti v priemere za rok 2015 bola 11,5 %. V evidencii UoZ bolo v roku 2015 v priemere 191 055 DN UoZ. DN tvoria jednu z najpočetnejších skupín znevýhodnených UoZ definovaných podľa § 8 ods. 1 zákona o službách zamestnanosti. Do tejto kategórie patria i ťažko umiestniteľné osoby s nízkou vzdelanostnou úrovňou a bez kvalifikácie. Ich absolútny počet v porovnaní s rokom 2014 poklesol o 18 440 osôb. Podiel DN na celkovom počte UoZ v roku 2015 predstavoval v priemere 53,9 %. Z regionálneho hľadiska za rok 2015 najvyšší počet DN zaznamenal Prešovský kraj (22,4 %) a najnižší Bratislavský kraj (4,2 %). Z hľadiska vzdelania najpočetnejšiu skupinu DN tvorili UoZ  so stredným odborným vzdelaním (60 099 osôb, 31,5 % podiel) a osoby so základným vzdelaním (58 106 osôb, 30,4 % podiel). Z hľadiska veku najpočetnejšiu skupinu medzi DN podľa údajov ústredia tvorili UoZ vo veku 55-60 rokov (29 299, 15,3 % podiel) a vo veku 50-55 rokov (27 017 osôb, 13,1 % podiel). Z hľadiska dĺžky evidencie najväčší počet DN bolo v evidencii nad 48 mesiacov – 75 319 osôb (39,4 %). 

Jednou z účinných poskytovaných služieb pre klientov úradov PSVR je poskytovanie informačno-poradenských služieb (IPS), v rámci ktorých je umožnené klientom využívanie informačno-poradenských stredísk, kde všetci návštevníci vrátane DN UoZ dostanú odbornú pomoc pre získanie orientácie na trhu práce, o voľných pracovných miestach, o možnosti vytvorenia osobného profilu prostredníctvom portálu Internetový sprievodca trhom práce,  tzv. ISTP. Vytvorením osobného profilu a jeho sprístupnením pre zamestnávateľa, dochádza k párovaniu vedomostí, pracovných skúseností a zručností UoZ s konkrétnou ponukou pracovného miesta, ktoré je nahlásené zamestnávateľom v tomto portáli  ISTP. Následne táto ponuka prichádza klientovi na e-mail uvedený v osobnom profile. V prípade, že klient nemá k dispozícii svoj vlastný počítač, môže denne počas úradných hodín využívať informačno-poradenské stredisko na úrade PSVR, kde mu je k dispozícii. V roku 2015 bolo poskytnutých viac ako 1 409 tis. služieb v rámci IPS 518 tis. klientom, z ktorých takmer 217,7 tis. bolo DN UoZ. 

K 31. decembru 2015 si uplatnilo odvodovú úľavu pre DN (odpustenie zdravotných aj sociálnych odvodov s výnimkou úrazového poistenia a garančného poistenia zavedené za účelom podpory zamestnanosti DN) celkovo  4 701 zamestnávateľov,  k 31. decembru 2013 to bolo 501 zamestnávateľov; 2 349 zamestnávateľov k 31. decembru 2014 a 1 589 zamestnávateľov k 29. februáru 2016. V tejto súvislosti sa k 31. decembru 2013 zamestnalo 668 osôb, ktorí predtým patrili medzi DN, k 30. septembru 2014 ich počet predstavoval 3 689 osôb a k 30. aprílu 2016 bol stav 2 288 osôb. K 30. aprílu 2016 z toho predstavovalo 127 osôb DN z NRO, ktorí sa zamestnali. Z  pohľadu sektorov sa najviac osôb zamestnalo vo veľkoobchode a maloobchode, pričom podiel tohto sektora sa vyvíjal z 23 % k 31. decembru 2013 na 26,4 % k 31. decembru 2014 a na 24,5 %  k 30. septembru 2015 (druhý najväčší podiel predstavovala priemyselná výroba s podielom 17,6 % k 31. decembru 2013; 15,8 % 31. decembru 2014 a na 14,2 % k 30. septembru 2015). Od 15. decembra 2015 sa táto odvodová úľava rozšírila aj na zamestnávanie osôb z NRO (zoznam NRO vedie ústredie v súlade so zákonom  č. 336/2015 Z. z. o podpore najmenej rozvinutých okresov a o zmene a doplnení niektorých zákonov). Odvodová úľava sa tak týka aj zamestnancov, ktorí boli vedení v evidencii UoZ najmenej 6 mesiacov pred vznikom pracovného alebo štátnozamestnaneckého pomeru a majú trvalý pobyt v niektorom z NRO. Na základe štatistických údajov Sociálnej poisťovne počet DN z NRO, ktorí sa zamestnali, predstavoval 58 osôb k 29. februáru 2016. V hodnotenom období bol na podporu riešenia dlhodobej nezamestnanosti v Komisii pri Monitorovacom výbore  pre OP ĽZ  pre Prioritnú os 2, 3, 4 schválený dňa 26. októbra 2015 zámer národného projektu Umiestňovanie dlhodobo nezamestnaných na trh práce s využitím neštátnych služieb zamestnanosti. Pripravovali sa tiež nové projekty zamerané na finančnú podporu vytvárania pracovných miest pre DN (národné projekty „Cesta  z kruhu nezamestnanosti“ a „Cesta na trh práce“) a starších nezamestnaných UoZ nad 50 rokov (národný projekt „Chceme byť aktívni na trhu práce (50+)“). Pozitívny prínos na účinné riešenie  dlhodobej nezamestnanosti sa očakáva aj aktuálnou prípravou nových zámerov projektov, resp. výziev v súlade s Odporúčaním Rady EÚ  z 15. februára 2016 týkajúcim sa integrácie dlhodobo nezamestnaných na trh práce. Úrad splnomocnenca vlády SR pre rómske komunity (USVRK) v rámci plnenia úlohy vyplývajúcej z národnej stratégie zamestnanosti v znení „na účinnejšie riešenie dlhodobej nezamestnanosti realizovať aktivity vyplývajúce z OP ĽZ, najmä aktivity v rámci Špecifického cieľa Zvýšiť zamestnanosť, zamestnateľnosť a znížiť nezamestnanosť s osobitným dôrazom na dlhodobo nezamestnaných, nízko kvalifikovaných, starších a zdravotne postihnuté osoby a v rámci Špecifického cieľa Zvýšiť finančnú gramotnosť, zamestnateľnosť a zamestnanosť marginalizovaných komunít, predovšetkým Rómov“ vstúpil do procesu prípravy národných projektov, ktoré svojou štruktúrou predstavujú sociálnu inováciu založenú na komplexnom prístupe na vybranom území. Národný projekt „Take away“ – 1. fáza – Komplexná podpora pre integráciu obyvateľov marginalizovaných rómskych komunít“ (MRK) ako aj národný projekt „Komunitné centrá v mestách a v obciach s prítomnosťou MRK – 1. fáza“ budú realizované na území 150 obcí a miest v období 7 rokov, s rozdelením projektových aktivít do dvoch fáz. Realizácia projektov bude mať, okrem iných ďalších aktivít, vplyv aj na zvýšenie dostupnosti služieb zamestnanosti v prostredí MRK a zvýšenie zamestnateľnosti obyvateľov MRK. V hodnotenom období USVRK na základe bodu C.5. uznesenia vlády SR č. 1 zo dňa 11. januára 2012 k Stratégii Slovenskej republiky pre integráciu Rómov do roku 2020 (ďalej len „stratégia“) pristúpil k revízii stratégie a príprave nových akčných plánov stratégie pre oblasti vzdelávania, zamestnanosti, bývania a zdravia, a pre prierezové témy finančného začlenenia, nediskriminácie, oblasť prístupov smerom k väčšinovej spoločnosti – Iniciatíva integrácie Rómov prostredníctvom komunikácie. Nové akčné plány sa v súčasnosti nachádzajú v legislatívnom procese. Pri úprave cieľov a tvorbe Akčného plánu sa v značnej miere vychádzalo aj z obsahu OP ĽZ, národnej stratégie zamestnanosti, Externého hodnotenia Stratégie pre integráciu Rómov do roku 2020 a ďalších dokumentov. Aktualizované ciele stratégie pre oblasť „zamestnanosť“ sa sústreďujú na zníženie zamestnanosti Rómov zlepšením kvality a dostupnosti opatrení aktívnej politiky trhu práce, prepojenia odbornej prípravy a vzdelávania s trhom práce a podpory nediskriminačného prístupu. 

6. Kapacity, sieťovanie a rozvoj verejných služieb zamestnanosti

Zlepšili sa kapacity verejných služieb zamestnanosti. Novela zákona z októbra 2014 (zákon č. 310/2014 Z. z., ktorým sa mení a dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony) umožnila v roku 2015 vykonanie vnútornej realokácie zamestnancov úradov PSVR a zjednotenie ich organizačnej štruktúry s cieľom prehodnotiť systém inštitúcií služieb zamestnanosti a efektivitu ich riadenia tak, aby výsledkom bola vyššia flexibilita a kapacita poskytovaných personalizovaných služieb zamestnanosti. V praxi sa zefektívnili prierezové činnosti a posilnili sa miesta prvého kontaktu. Na jednom mieste je tak možné zaradenie občana do evidencie UoZ, sprostredkovať zamestnanie, poskytnúť poradenstvo, či vybaviť žiadosť o akékoľvek štátne sociálne dávky. Záťaž zamestnancov meraná počtom klientov poklesla približne na tretinu stavu v porovnaní so stavom pred reformou. Ku koncu roka 2015 sa znížil počet klientov na jedného zamestnanca oddelenia služieb občanom (OSO) priemerne z 566 klientov na 189. Počet klientov na jedného odborného poradcu je však stále vysoký, a to 2 280 klientov. Verejné služby zamestnanosti na území Slovenskej republiky poskytuje ústredie ako hlavný koordinátor a výkon je realizovaný sieťou 46 úradov PSVR. Znížením počtu zamestnancov prierezových činností sa posilnili personálne kapacity odborných úsekov pre priamy styk s klientom. Vytvorilo sa OSO, čím sa úrady PSVR stali proklientsky orientovanými inštitúciami, ktoré riešia sociálne situácie klienta nielen individuálne, ale riešia sociálnu situáciu rodiny ako celok, predovšetkým prostredníctvom pomoci, podpory, výchovy, poradenstva a poskytovaním služieb zamestnanosti. Riešenie sociálnych situácií, ktoré sa zvyčajne nevyskytujú samostatne, ale ako spleť viacerých problémov,  si vyžaduje vysoko odborný, ale aj citlivý a predovšetkým osobný prístup ku klientovi a osobný - viacnásobný kontakt s klientom. Úrady PSVR zamestnávajú v odborných činnostiach spolu 6 698 zamestnancov (OSO 2 099, Odbor služieb zamestnanosti 2 070, Odbor sociálnych vecí a rodiny 2 529) a v prierezových činnostiach 805 zamestnancov, čo predstavuje takmer 88 % v prospech odborných činností. Realizované bolo vzdelávanie zamestnancov verejných služieb zamestnanosti v rámci budovania kapacít a zlepšenia kvality verejnej správy s cieľom zlepšovať kvalitu a modernizovať poskytované verejné služby zamestnanosti a skvalitniť verejné služby zamestnanosti prostredníctvom zvyšovania kvality ľudských zdrojov (ďalej len „vzdelávanie zamestnancov“). Východiskovým rámcom pre zabezpečenie vzdelávania zamestnancov bol národný projekt „Sieťovanie a rozvoj verejných služieb zamestnanosti“ v rámci opatrenia 3.3 a 4.1 Operačného programu Zamestnanosť a sociálna inklúzia. Výstupom aktivity č. 1 tohto projektu bola vypracovaná Metodika spolupráce s neverejnými poskytovateľmi služieb zamestnanosti. Vykonané boli najmä školenia/výcvikové kurzy zamestnancov novovzniknutého OSO (napr. kompetencie zamestnanca pre prácu s klientom, profesionálny prístup, rozvoj sociálnych zručností zamestnanca, zvládanie záťažových situácií), pre odborných poradcov (napr. osobnosť poradcu, jeho úlohy a zodpovednosti, profesionálny prístup, osobnosť klienta - individualita, prežívanie stavu nezamestnanosti, typy klientov a ich správanie, motivácia klientov, formy a metódy poradenskej práce, efektívna komunikácia) a pre agentov pre pracovné miesta (napr. zvládnutie procesu zmeny v práci agenta, rokovanie s klientom, telefonický rozhovor so zamestnávateľom, osobné rokovanie so zamestnávateľom, elektronická komunikácia so zamestnávateľom a pod.). Udržateľnosť vzdelávania zamestnancov verejných služieb zamestnanosti je zabezpečená aj prostredníctvom Investičnej priority 3.1. a Špecifického cieľa 3.1.1. OP ĽZ. Dôkazom toho je zapracovanie príkladov aktivít, akými sú Vzdelávanie zamestnancov služieb zamestnanosti zamerané na skvalitňovanie a rozširovanie poskytovania vzdelávacích a poradenských aktivít pre všetkých účastníkov na trhu práce; Vzdelávanie zamestnancov verejných služieb zamestnanosti zamerané na skvalitňovanie poskytovaných služieb. V aplikačnej praxi úradov PSVR je naďalej využívaný tzv. ISTP cielený na zvyšovanie efektívnosti služieb zamestnanosti pri sprostredkovaní zamestnania, vyhľadávaní a ponuke voľných pracovných miest, vyhľadaní vhodných zamestnancov pre zamestnávateľov. Jeho výhodou je najmä bezplatná registrácia, online vloženie ponuky práce, online hľadanie uchádzačov šitých na mieru a online správy uchádzačov, kontaktov, adries a pod. Kvalitu ISTP uplatňovaného v rámci verejných služieb zamestnanosti naďalej zvyšuje účasť expertov príslušných ministerstiev, orgánov štátnej správy, územnej samosprávy, zástupcov zamestnávateľov, zástupcov odborových organizácií a vzdelávacích inštitúcií na jeho tvorbe a aktualizácii. Medzi neverejných poskytovateľov služieb zamestnanosti patria agentúry dočasného zamestnávania, agentúry podporovaného zamestnávania a subjekty sprostredkujúce zamestnanie za úhradu.. Ich databáza je k dispozícii pre dobrovoľné a osobné vyhľadanie poskytovateľa zo strany občana, ktorý prejaví záujem o poskytovanie služieb. Úrady PSVR informujú svojich klientov aj o možnosti využívania služieb neverejných poskytovateľov. Na web stránke ústredia sú zverejnené zoznamy platných neverejných poskytovateľov služieb zamestnanosti.

7. Podpora ponukovej stránky trhu práce prostredníctvom kvalifikácií pre lepšiu zamestnanosť

Dňa 1. apríla 2015 nadobudol účinnosť zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov (ďalej len „zákon o OVP“), ktorým sa zaviedol do systému OVP systém duálneho vzdelávania. Zákon o OVP zaviedol systém duálneho vzdelávania a prípravy ako jednu z foriem organizácie OVP. Systém duálneho vzdelávania predstavuje časť systému OVP žiaka založenom na zmluvnom vzťahu, výkone praktického vyučovania žiaka priamo u zamestnávateľa na pracovisku praktického vyučovania a financovaní praktického vyučovania zamestnávateľom. Prví žiaci sa pripravujú v systéme duálneho vzdelávania od školského roku 2015/2016, pričom do systému duálneho vzdelávania je zapojených 89 podnikov, 32 stredných odborných škôl a 422 žiakov. Podstatou systému duálneho vzdelávania na Slovensku je prepojenie OVP so svetom práce. Ponuka odborov vzdelávania korešponduje s potrebami trhu práce a konkrétnych zamestnávateľov. Žiak sa pripravuje priamo na pracovisku zamestnávateľa, má s ním uzatvorenú učebnú zmluvu, podľa ktorej zamestnávateľ plne zodpovedá, financuje a realizuje praktické vyučovanie žiakov prostredníctvom svojich odborne spôsobilých inštruktorov, ktorí sú zamestnanci podniku. Prostredníctvom výkonu praktického vyučovania priamo na pracovisku firmy žiak získa požadované odborné vedomosti, zručnosti a kompetencie potrebné na výkon svojho budúceho povolania, tak ako bolo dohodnuté v učebnej zmluve a v súlade s požiadavkami zamestnávateľa. Takýto žiak nielenže získa potrebné vedomosti zručnosti a kompetencie, ale počas svojho štúdia a praxe získa aj pracovné návyky, schopnosť riešiť problémy v praxi, komunikovať so svojim pracovným prostredím, čím sa z neho stáva po úspešnom ukončení štúdia vysokokvalifikovaný odborník s pozitívnym prístupom k práci a pozitívnym vzťahom k svojmu zamestnávateľovi. Ukončením OP Vzdelávanie bola ukončená realizácia národného projektu Rozvoj stredného odborného vzdelávania. Hlavnými cieľmi projektu bolo uskutočniť obsahovú prestavbu vzdelávania na stredných odborných školách (SOŠ) využitím inovovaných foriem a metód výučby, prepojenie vzdelávania  na SOŠ s potrebami praxe za účasti zamestnávateľov - podpora duálneho vzdelávania a podpora kariérového poradenstva na SOŠ. Spolu s ukončením implementácie OP Vzdelávanie bola ukončená aj realizácia národného projektu Ďalšie vzdelávanie a poradenstvo pre dospelých ako nástroj lepšej uplatniteľnosti na trhu práce (CVAN). Okrem dosiahnutých hlavných výstupov a prínosov národného projektu CVAN, ktoré už boli uvedené v rámci predchádzajúceho vyhodnotenia plnenia národnej stratégie zamestnanosti (k 31. 3. 2015) možno uviesť, že realizuje sa proces prípravy nového znenia zákona o celoživotnom vzdelávaní (CŽV). Predmetom návrhu nového zákona o CŽV a uznávaní výsledkov neformálneho vzdelávania a informálneho učenia bude o.i. aj legislatívna úprava Národnej rady pre vzdelávanie a odborné kvalifikácie (ako orgánu schvaľujúceho existujúce a budúce kvalifikácie v SR). Projekt CVAN pilotne overil proces uznávania výsledkov vzdelávania preskúšaním absolventov akreditovaných vzdelávacích programov a osôb, ktoré nadobudli odborné vedomosti a zručnosti praxou. V rámci projektu vzniklo 25 poradenských centier, ktorých činnosť sa pilotne overovala. Jednou z aktivít projektu bolo aj vytvorenie systému monitorovania a prognózovania vzdelávacích potrieb s cieľom zosúladenia vzdelávania s potrebami trhu práce. Ústredie v spolupráci s Ministerstvom školstva, vedy, výskumu a športu SR (MŠVVŠ SR)  podľa § 30 ods. 1 zákona o OVP raz ročne zverejňuje na svojom webovom sídle informáciu o uplatnení absolventov stredných škôl na trhu práce v rámci pravidelných prognóz vývoja na trhu práce podľa jednotlivých krajov, stredných škôl (SŠ), študijných odborov a učebných odborov a vykonávaného zamestnania. Na základe týchto údajov je možné zistiť absolventskú mieru nezamestnanosti absolventov stredných škôl a počty absolventov konkrétnych odborov vzdelávania a následne určiť, či pre príslušný odbor vzdelávania je na trhu práce dostatočný resp. nedostatočný počet absolventov a zároveň bude možné zistiť, či sa absolvent SŠ zamestnal v zamestnaní, na ktoré sa pripravoval v príslušnom, resp. príbuznom odbore vzdelávania. V súčasnosti sa pracuje na zabezpečení podmienok výskumu PIAAC On-line (vytvorení národnej jazykovej mutácie). Využitie tohto nástroja bude možné tak pre potreby trhu práce (zisťovanie súladu zručností a kompetencií konkrétneho UoZ s požadovanými zručnosťami pre konkrétne pracovné miesto), ale aj pre prognózovanie a výskumné činnosti (vysoké školy, úrady PSVR, samosprávy). Dňa 18. septembra 2015 sa uskutočnilo 1. zasadnutie Komisie pri Monitorovacom výbore pre OP ĽZ pre prioritnú os 1 Vzdelávanie. Komisia na tomto zasadnutí schválila v rámci špecifického cieľa 1.2.1 zámery národného projektu Duálne vzdelávanie a zvýšenie atraktivity a kvality OVP a národného projektu Zvyšovanie podnikateľských kompetencií a finančnej gramotnosti cez simulované trhové prostredie cvičných firiem. Hlavným cieľom národného projektu o duálnom vzdelávaní bude plošná implementácia systému duálneho vzdelávania do všetkých vhodných učebných a študijných odborov, prehĺbenie prepojenia vzťahu  zamestnávateľ – SŠ – žiak v rámci systému duálneho vzdelávania, vytvorenie jednotného informačného prostredia pre systém duálneho vzdelávania a elektronizácia procesov implementácie, zvýšenie atraktivity a kvality OVP a príprava inštruktorov, majstrov a učiteľov na plnenie uvedených úloh. Primárnym kritériom výberu SOŠ je výber škôl, ktoré vstupujú do systému duálneho vzdelávania. Výber novovytvorených alebo inovovaných učebných odborov podlieha zapojeniu sa daného študijného alebo učebného odboru do systému duálneho vzdelávania. Účasť zamestnávateľov v systéme duálneho vzdelávania sa predpokladá na úrovni 450 zamestnávateľov, 7 stavovských a profesijných organizácií v zmysle zákona o OVP, 280 SOŠ a 8 vyšších územných celkov. Hlavným cieľom národného projektu Zvyšovanie podnikateľských kompetencií a finančnej gramotnosti cez simulované trhové prostredie cvičných firiem bude zvýšenie kvality vzdelávania podnikateľských kompetencií a finančnej gramotnosti žiakov, zvýšenie profesijných kompetencií pedagogických a odborných zamestnancov v súlade s kvalifikačnými požiadavkami a potrebami, rovnako aj zvýšenie inkluzívnosti a rovnaký prístup k vzdelávaniu pre žiakov základných škôl (ZŠ) a SŠ. Národný projekt bude zameraný na rozšírenie predmetu cvičná firma na všetky typy SŠ a zavedenie vyučovania cvičnej firmy aj na vybranej vzorke  ZŠ na tzv. „pilotných školách“. Cieľom národného projektu bude prispôsobiť sa požiadavkám trhu práce a to, skvalitnením vzdelávania, do ktorého sa zavedú prvky podnikateľských zručností a finančnej gramotnosti. V rámci OP Vzdelávanie sa ukončila realizácia národného projektu Tvorba národnej sústavy kvalifikácií (NSK). Hlavným cieľom projektu bola tvorba Národného kvalifikačného rámca (NKR) a NSK, vytvorenie informačného systému NKR a NSK. Okrem dosiahnutých hlavných prínosov a zmien, ktoré boli uvedené vo vyhodnotení národnej stratégie zamestnanosti (k 31. 3. 2015) možno konštatovať, že v rámci národného projektu Tvorba NSK bolo do 30. novembra 2015 vytvorených 1 000 kvalifikácií. V ďalšom kroku je potrebné nastaviť systémové nástroje na implementáciu NSK do praxe a taktiež na jej udržateľnosť. V hodnotenom období bola úspešne ukončená 3. etapa  národného projektu Národná sústava povolaní NSP III, v rámci ktorého sa v súlade s vývojom na trhu práce dopĺňal a aktualizoval informačný systém opisu štandardných nárokov trhu práce na jednotlivé pracovné miesta podľa  24 sektorov národného hospodárstva. Výsledky NSP III predstavujú aj hlavné výzvy pre prispôsobenie sa celoživotného vzdelávania (najmä OVP) dopytu na trhu práce. V celkovom vyhodnotení NSP vykonanom dňa 15. decembra 2015 bol prezentovaný počet  členov 24 sektorových rád (529) a ich pracovných skupín (352). Zverejnených bolo celkom 1509 národných štandardov zamestnaní, z toho 75,5 % v rámci NSP III. Na tvorbe a aktualizácii NSP a NSK sa aktívnou účasťou podieľali experti príslušných ministerstiev, ako aj zamestnávateľských združení, a to v riadiacich, ako aj výkonných štruktúrach oboch národných projektov. 

Na zlepšenie ponuky na trhu práce sa s účinnosťou od 1. januára 2016 novelou zákona o službách zamestnanosti (zákon č. 353/2015 Z. z.) umožnilo UoZ a zamestnancom vykonávať vzdelávanie a prípravu pre trh práce aj v kurzoch a programoch vzdelávania, ktoré síce nie sú akreditované, ale ich realizácia je zabezpečovaná na základe oprávnenia, osvedčenia alebo registrácie podľa osobitných predpisov, akými sú napr. zákon č. 93/2005 Z. z. o autoškolách a o zmene a doplnení niektorých zákonov v znení neskorších predpisov, zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, zákon č. 280/2006 Z. z. o povinnej základnej kvalifikácii a pravidelnom výcviku niektorých vodičov v znení neskorších predpisov. Ide o vzdelávacie aktivity, ktoré umožnia tejto cieľovej skupine získať nové odborné vedomosti, zručnosti a schopnosti na účel pracovného uplatnenia vo vhodnom zamestnaní (napr. vzdelávací kurz na obsluhu vysokozdvižných vozíkov, kurz na obsluhu rôznych strojných zariadení, kurz na získanie kvalifikačnej karty vodiča) alebo na účel udržania zamestnanca v zamestnaní. 

8. Nadrezortná koordinácia politík s pozitívnym vplyvom na zamestnanosť

V roku 2015 bola nadrezortná koordinácia politík s pozitívnym vplyvom na zamestnanosť zabezpečovaná o.i. prostredníctvom plnenia Akčného plánu 2015 – 2016 k Národnej stratégii zamestnanosti Slovenskej republiky do roku 2020 (ďalej len „akčný plán“). Úlohy akčného plánu boli koncipované v súlade so stratégiou zmien obsiahnutou v národnej stratégii zamestnanosti. Vypracovanie akčného plánu iniciovala na svojom zasadnutí dňa 2. júna 2015 Nadrezortná pracovná skupina pre koordináciu plnenia Národnej stratégie zamestnanosti Slovenskej republiky do roku 2020, ktorej členmi sú okrem zástupcov jednotlivých ministerstiev aj zástupcovia sociálnych partnerov. Predsedom nadrezortnej pracovnej skupiny je štátny tajomník MPSVR SR Branislav Ondruš. Akčný plán vrátane jeho doterajšieho plnenia je zverejnený na adrese: 
https://www.employment.gov.sk/files/slovensky/praca-zamestnanost/podpora-zamestnanosti/ap-nsz_verzia-zverejnenie_21122015.pdf


Z Á V E R

Národná stratégia zamestnanosti Slovenskej republiky do roku 2020 bola predložená na rokovanie vlády SR v súlade s Plánom práce vlády SR na rok 2014 a schválená uznesením vlády SR č. 665 zo 17. decembra 2014. Informácia o jej vyhodnotení bola vláde SR prvýkrát predložená  k 30. júnu 2015 a vláda ju vzala na vedomie na svojom rokovaní dňa 8. júla 2015. Informácia predložená v roku 2016 nadväzuje na zabezpečenie plnenia úloh vyplývajúcich z prijatej národnej stratégie zamestnanosti a obsahuje najmä vyhodnotenie plnenia tých úloh, ktoré podľa bodu B.5. uznesenia vlády SR  č. 665 zo 17. decembra 2014 predložili jednotlivé ministerstvá v termíne do 31. marca 2016. Úlohy vyplývajúce z národnej stratégie zamestnanosti sú splnené, resp. sa plnia priebežne. Informácie o jej plnení sú zverejnené na web sídle MPSVR SR, na ktorom je zverejnený aj akčný plán vrátane popisu jeho doterajšieho plnenia. 

